કૃષ્ણએ પોતે ભગવદ્ ગીતામાં જીવનનું અંતિમ જ્ઞાન આપ્યું, પણ કોઈ સંપ્રદાય વિશેષની તરફેણ નથી કરી. કોઈ એક પંથનું નામ નથી આપ્યું કે આના ઉપદેશ પ્રમાણે આચરણ કરો. તેમના સમયમાં જે ધાર્મિક પરંપરાઓ, વિધિઓ વગેરેનું આચરણ થતું હતું તેને પણ કૃષ્ણએ ખાસ એન્ડોર્સ કરી નથી. ભગવદ્ ગીતામાં તેમણે વેદને અનુસરવાની સલાહ આપી છે, પણ કોઈ સંપ્રદાયને નહીં. ઉલટું કૃષ્ણએ પોતાના જીવનમાં અને ભગવદ્ ગીતામાં પણ કર્મકાંડ, વિધિ-વિધાન વગેરેનો વિરોધ કર્યો છે. ઇન્દ્રને પ્રસન્ન કરવા માટે વ્રજના ગોપ લોકો યજ્ઞ કરી રહ્યા હતા તેને કૃષ્ણએ અટકાવ્યો હતો અને ઇન્દ્રને નારાજ કર્યો હતો. પરંપરા અને રૂઢીઓ તોડવાનું આ પ્રથમ ચરણ હતું. ભગવદ્ ગીતામાં પણ કર્મકાંડનો વિરોધ દેખાઈ આવે છે. યજ્ઞની ભરપૂર તરફેણ પણ તેમાં છે. ઘણા વિદ્વાનો ગીતાને સમન્વયવાદી કહે છે, હકીકતમાં કૃષ્ણનું દર્શન વિવિધ વિચારધારાનો સમન્વય નથી, માત્ર કૃષ્ણનું જ દર્શન, ફિલોસોફી છે. કૃષ્ણએ પોતે જે રસ્તો ચિંધવો હતો તે ચિંધ્યો છે. તેમાં તેમણે કોઈ મત કે વાદ કે પંથ ઊભો કરવાનો પણ પ્રયત્ન નથી કર્યો. સામાન્ય માણસ માટે જીવનનો રાહ ચિંધ્યો છે, માનવીના મનના ઊંડાણ સુધી કૃષ્ણ ગીતામાં પહોંચ્યા છે એ દૃષ્ટિએ ગીતા માનસશાસ્ત્રનો ગ્રંથ છે. કૃષ્ણએ માનવ મનને સમજાવ્યું છે.